ธปท.แฉอสังหาฯยังฟุบไม่ฟื้น
ธนาคารแห่งประเทศไทย (ธปท.) ตอกย้ำว่า ธุรกิจอสังหาริมทรัพย์ยังประสบกับปัญหาย่ำแย่จากภาวะเศรษฐกิจชะลอตัว
2 พ.ค. 2558

ธนาคารแห่งประเทศไทย (ธปท.) ตอกย้ำว่า ธุรกิจอสังหาริมทรัพย์ยังประสบกับปัญหาย่ำแย่จากภาวะเศรษฐกิจชะลอตัว ด้วยการเปิดเผยรายงานภาวะอสังหาริมทรัพย์ในเขต กทม.และปริมณฑลในเดือน มี.ค.และสิ้นไตรมาสแรกปีนี้ 
ในไตรมาสแรก สถาบันการเงินยังระมัดระวังการให้สินเชื่อ ทำให้กำลังซื้อของผู้บริโภคชะลอตัวมาตั้งแต่ปลายปีที่แล้ว สะท้อนจากอัตราการจองซื้อที่อยู่อาศัยเปิดใหม่ลดลง จาก 24.7% ในเดือนก่อนหน้ามาอยู่ที่ 21.8% และยังอยู่ในระดับต่ำกว่าค่าเฉลี่ยระยะยาว 10 ปี ที่ระดับ 37.5%
จำนวนที่อยู่อาศัยที่ได้รับอนุมัติสินเชื่อปล่อยใหม่จากธนาคารพาณิชย์ที่ลดลง ขณะที่ปริมาณการเปิดขายใหม่ของผู้ประกอบการก็เพิ่มขึ้นเพียงเล็กน้อย ตามการเพิ่มขึ้นของอาคารชุดระดับราคา 2-3 ล้านบาท
สำหรับภาพรวมในไตรมาสแรกปีนี้ พบว่าภาวะตลาดอสังหาริมทรัพย์ชะลอลงจากไตรมาสก่อน ทั้งด้านความต้องการซื้อและจำนวนที่อยู่อาศัยที่ผู้ประกอบการเปิดขาย เนื่องจากเศรษฐกิจที่ค่อนข้างอ่อนแอส่งผลกระทบต่อกำลังซื้อของครัวเรือน ประกอบกับสถาบันการเงินระมัดระวังในการปล่อยสินเชื่อที่อยู่อาศัยอย่างต่อเนื่อง ขณะที่ผู้ประกอบการชะลอการเปิดขายที่อยู่อาศัยใหม่เพื่อประเมินกำลังซื้อของครัวเรือนหลังภาวะเศรษฐกิจฟื้นตัวช้ากว่าคาด
ทั้งนี้ ดัชนีราคาที่อยู่อาศัยในไตรมาสแรกปีนี้ พบว่าบ้านเดี่ยวพร้อมที่ดินเพิ่มขึ้น 2.9% ทาวน์เฮาส์พร้อมที่ดินเพิ่มขึ้น 6.2% อาคารชุดเพิ่มขึ้น 16.1% และที่ดินเพิ่มขึ้น 11.6%